### Beslutningstema

I denne sag skal der tages stilling til, om ID317 ('Rejsby Hede') og ID318 ('Vollum Enge') ønskes udpeget som egentlige statslige Energiparker, jf. Plan- og Landdistriktsstyrelsens første indmeldingsrunde fra 2022.

### Historik

I henhold til klimaaftalen fra 2022 om grøn strøm og varme, var en af ambitionerne at bidrage med rammerne til at understøtte en markedsdrevet firedobling af elproduktionen fra sol og vind på land frem mod 2030. Med regeringens udspil fra den 9. oktober 2023; Klimahandling - sammen om mere grøn energi fra sol og vind på land, sættes de rammer, der kan bidrage til at gøre en firedobling mulig.

Via udspillet vil regeringen gøre det nemmere og mere attraktivt at opføre større energiparker, der kan samle flere vindmøller og solenergianlæg i samme område. På den måde styrkes incitamentet for kommuner, for virksomheder og for lokalsamfundene til at sætte vedvarende energi op på land.

Ved energiparker forstås en større samling af solenergianlæg og vindmøller med eventuel tilkobling til Power-to-X-anlæg. En energipark skal bestå af et eller flere arealer i samme geografiske område og have en årlig elproduktion fra vedvarende energi på eksempelvis mindst 100 mio. kilowatt-timer årligt, svarende til mindst 6 vindmøller. Rammevilkår til fremme af VE-udbygningen på land, herunder etableringen af energiparker, er skitseret i [adresse] om mere grøn energi fra sol og vind på land af 12. december 2023.

I juni 2022 inviterede den daværende Indenrigs- og Boligminister kommuner og VE-opstillere til at indsende forslag til arealer, der kunne være egnede til potentielle energiparker (i en 1. indmeldingsrunde). I alt blev der på landsplan indmeldt 188 potentielle arealer.

Med udgangspunkt i screeningen, der tog højde for bl.a. beskyttelsesinteresser, arealets størrelse og mulighed for nettilslutning mv. har Gert Rasmussen og Landdistriktsstyrelsen i samarbejde med Energistyrelsen og Miljøstyrelsen identificeret 32 mulige arealer (ud af de 188) til energiparker, i hele landet. To af de indmeldte arealer er beliggende i Tønder Kommune. De indmeldte arealer er benævnt ID317 ('Rejsby Hede') og ID318 ('Vollum Enge'), jf. bilag 1.

Begge arealer er indmeldt af VE-opstilleren Eurowind Project A/S og er to projektområder, der allerede er kendt og prioriteret i [adresse] første VE-ansøgningsrunde fra 2022. Projekterne bliver internt benævnt henholdsvis Projekt #20 (VE2022), [adresse], og Projekt #15 (VE2022), [adresse].

I perioden fra den 10. oktober 2023 til den 14. november 2023 har der været gennemført en offentlig høring af screeningsresultatet med de 32 potentielle Energiparkarealer. Tønder Kommune valgte i høringsperioden at fremsende et høringssvar, hvor man valgte ikke at støtte udpegningen som energipark for de to områder, jf. bilag 2.

### Sagsfremstilling

Der har i efteråret 2023 været en dialog mellem Plan- og Landdistriktsstyrelsen og Tønder Kommunes forvaltning vedr. de indmeldte arealer. Som et led i processen skal Kommunalbestyrelsen tage politisk stilling til de indmeldte arealer i Tønder Kommune og forholde sig til en række spørgsmål, der er fremsendt af Plan- og Landdistriktsstyrelsen, jf. bilag 3:

* Er arealerne egnet til VE?

* Er der særlige lokale interesser?

* Er der mulighed for PtX og evt. tilknyttede virksomheder?
* Ønskes arealerne udpeget til energipark(er)?
* Ønsker kommunen at planlægge for arealerne eller efterspørger kommunen statslig planlægning?

Der gøres opmærksom på, at der med Regeringens udspil fra den 9. oktober 2023 'Klimahandling - sammen om mere grøn energi fra sol og vind på land' (bilag 4) blev åbnet for indmelding af yderligere arealer, der ønskes udpeget til energiparker. Der er således blevet afholdt en 2. indmeldelsesrunde med frist den 4. december 2023. Tønder Kommune er for nuværende orienteret om, at der er indmeldt tre yderligere potentielle energiparker beliggende i Tønder Kommune i den 2. indmeldelsesrunde.

### Indstilling Fagchefen for Plan og Udvikling indstiller,

|  |  |
| --- | --- |
| at | der tages stilling til, om Areal Tønder (ID317) 'Rejsby Hede' udpeges til statslig energipark, |
| at | der tages stilling til, om Areal Tønder (ID 318) 'Vollum Enge' udpeges til statslig energipark, |
| at | der tages stilling til, om planlægningen skal overtages af Staten, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 5. februar 2024, pkt. 5:

Udvalget anbefaler, at de to arealer ikke udpeges til statslige energiparker med henvisning til kommunens egen model for vedvarende energi, jf. tidligere fremsendt høringssvar.

Beslutning fra Økonomiudvalget, 22. februar 2024, pkt. 16:

Klima-, Vækst- og Udviklingsudvalgets indstilling anbefales.

Richardt Schmidt deltog ikke i mødet.

### Beslutning

Klima-, Vækst- og Udviklingsudvalgets indstilling godkendt.

Villads Østergaard (T) deltog ikke i mødet.